
Tisztelt Képviselő-testület!

Óbuda-Békásmegyer Önkormányzata és a Budapest Főváros III. Kerületi Polgármesteri Hivatala a mellékelt megkereséssel élt Bátaszék Város Önkormányzata felé, a magyarországi Duna menti római határvidék közép-európai limes UNESCO világörökségi helyszínéhez történő csatlakozásának támogatása és együttműködési szándék kifejezése érdekében. 

A kezdeményezés célja, hogy Németország, Ausztria és Szlovákia után Magyarország is csatlakozhasson a Duna menti római örökség, a közép-európai limes UNESCO világörökségi helyszínéhez. A világörökségi cím nemcsak kiemelkedő jelentőségű kulturális örökségünk megőrzését szolgálná, hanem nemzetközi figyelmet, turisztikai és fejlesztési lehetőségeket, valamint új szakmai együttműködéseket is teremtene az érintett települések számára.

Az önkormányzatok az együttműködési szándéknyilatkozat aláírásával kifejezhetik szándékukat a világörökségi védelem eléréséhez vezető út előkészítésében való aktív részvételre.  A közös munka része a helyszínek dokumentálása, védelme és fenntartása, a településrendezési eszközök összehangolása, valamint a helyi közösségek és szakmai szereplők bevonása. 

A nyilatkozat a kezdeményezés támogatását és szakmai előkészítésben való együttműködési szándékot fejezi ki, önmagában pénzügyi kötelezettségvállalást nem von maga után.

Sümegi József, a Bátaszéki II. Géza Gimnázium korábbi igazgatója és Bátaszék város díszpolgára vállalta a tárgyi projektben Bátaszék város képviseletét.

A fentiekre figyelemmel az alábbi határozati javaslat elfogadását javasoljuk: 



H a t á r o z a t i    j a v a s l a t :

Együttműködési szándéknyilatkozat a közép-európai limes UNESCO világörökségi helyszínéhez csatlakozásról 

Bátaszék Város Önkormányzata Képviselő-testülete
a) egyetért azzal a kezdeményezéssel, hogy a magyarországi Duna menti római határvidék – a Ripa Pannonica – csatlakozzon a közép-európai limes UNESCO világörökségi helyszínéhez, és támogatja a felterjesztés 2026. december 31-ei határidőig történő szakmai előkészítését;
b) a szakmai előkészítésben való együttműködési szándék kifejezése önmagában pénzügyi kötelezettségvállalást nem von maga után;
c) felhatalmazza az alpolgármestert az együttműködési szándéknyilatkozat aláírására.

Határidő: 2026. szeptember 30.
Felelős: Dr. Somosi Szabolcs József alpolgármester 
  (dokumentum aláírásáért)

Határozatról értesül: Budapest Főváros III. Kerületi 
 Polgármesteri Hivatal
                                  irattár


